text: Giftig cocktail gør vejene isglatte
  01 februar 2017 kl. 17.04
  Pas på, når du skal køre bil torsdag morgen. Vejene bliver meget glatte, advarer DMI.
  Det gælder om at tage af sted i god tid, hvis du skal køre bil torsdag.  For ifølge DMI opstår der om formiddagen en farlig blanding af kold og varm luft.
  Mens der er frostvejr ved jorden, kommer der nemlig varm luft ind over Jylland, og det giver glatte veje, når der samtidig falder nedbør.
  Det skyldes, at nedbøren øjeblikkeligt fryser til is, når den rammer overfladerne ved jorden.
  Nedbørsmængderne ser ikke ud til at blive særlig voldsomme, men på grund af nedbørens farlige karakter er der sendt en risikomelding ud for isslag for den vestlige del af landet.
  Nedbøren starter i Vestjylland torsdag morgen, og den breder sig langsomt videre østpå i løbet af formiddagen.
  Risiko for #isslag fra tidlig torsdag morgen. #farligtvejrhttps://t.co/VoxRGscf1Q pic.twitter.com/pUTUPtS57m
  
  